Diari Oficial de la Generalitat Valenciana


Sumari del DOGV 7059, del 03-07-2013 (2013/6944)

ORDE 71/2013 de 28 de juny de 2013, de la Conselleria d'Educació, Cultura i Esport, per la qual s'aproven les bases reguladores d'ajudes per a museus i col·leccions museogràfiques permanents reconeguts i béns mobles de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7059

Data del DOGV
:   03-07-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/6944


Data del document
:   28-06-2013

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 71/2013 de 28 de juny de 2013, de la Conselleria d'Educació, Cultura i Esport, per la qual s'aproven les bases reguladores d'ajudes per a museus i col·leccions museogràfiques permanents reconeguts i béns mobles de la Comunitat Valenciana. [2013/6944]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificada per la Llei Orgànica 1/2006, de 10 d'abril, establix en l'article 49.15.a la competència exclusiva de la Generalitat en matèria de patrimoni històric, artístic, monumental, arquitectònic, arqueològic i científic, sense perjuí del que disposa el número vint-i-huit de l'apartat u, de l'article 149 de la Constitució espanyola.  
Estes funcions són assignades a la Conselleria d'Educació, Cultura i Esport pel Decret 179/2012, de 14 de desembre, del Consell de la Generalitat, pel qual es determinen les conselleries en què s'organitza l'Administració de la Generalitat.   
D'acord amb el que establix la Llei 38/2003, de 17 de novembre, General de Subvencions, i l'article 91 de la Llei 4/1998, d'11 de juny, de la Generalitat Valenciana, del Patrimoni Cultural Valencià, i amb la finalitat de difondre, promoure i conservar el patrimoni cultural valencià, es convoquen ajudes dirigides a col·laborar amb els museus i les col·leccions museogràfiques permanents reconeguts i els béns mobles de la Comunitat Valenciana, en la conservació, restauració, equipament i adequació d'infraestructures.  
Per això, en virtut de les facultats que em conferix l'article 28 de la Llei 5/1983, de 30 de desembre, del Consell, i l'article 47.11 del text refós de la Llei d'Hisenda Pública de la Generalitat,   
  
ORDENE  
  
Primer. Objecte  
Es convoquen ajudes per a museus i col·leccions museogràfiques permanents reconeguts i béns mobles de la Comunitat Valenciana per a la conservació, restauració, equipament i adequació d'infraestructures, i s'aproven les bases per les quals es regix esta convocatòria, que figuren com a annex a esta orde.  
  
Segon. Finançament de les ajudes  
L'import total de les ajudes és de 100.000 euros, que serà satisfet a càrrec de la línia T4478000 del programa 75.99.37.682.36.9 del pressupost de la Generalitat per al 2013.  
  
Tercer. Compatibilitat amb la normativa de la Unió Europea  
Esta convocatòria no necessita notificar-se a la Comissió Europea perquè no reunix tots els requisits de l'article 107.1 del Tractat de Funcionament de la Unió Europea, ja que no interferix en el tràfic ni, per tant, en la competència, perquè té com a finalitat exclusiva la restauració i posada en valor del patrimoni cultural ja existent, i per l'escassa quantia de les ajudes, tot això de conformitat amb el que disposa l'article 7.4 del Decret 147/2007, de 7 de setembre, del Consell, en relació amb el que establix l'article 3.4 de la mateixa norma.  
  
DISPOSICIÓ ADDICIONAL  
  
Única   
Es delega en la directora general de Cultura la facultat de concedir estes ajudes i la de dictar les resolucions necessàries per a executar esta orde.  
  
DISPOSICIÓ FINAL  
  
Única   
Esta orde produirà efectes des de l'endemà de publicar-se en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra esta orde, que posa fi a la via administrativa, es podrà recórrer potestativament en reposició o bé directament es podrà interposar un recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de publicar-se.  
b) El recurs contenciós administratiu haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, a comptar de l'endemà de publicar-se.  
  
València, 28 de juny de 2013  
  
La consellera d'Educació, Cultura i Esport  
MARÍA JOSÉ CATALÁ VERDET  
  
  
ANNEX I  
Bases per a la concessió d'ajudes per a museus i col·leccions museogràfiques permanents reconeguts i béns mobles de la Comunitat Valenciana  
  
Primera. Objecte  
L'objecte de les ajudes és col·laborar amb els museus i les col·leccions museogràfiques permanents reconeguts, els ajuntaments, les fundacions i les associacions culturals sense ànim de lucre, en la conservació, restauració, equipament i adequació d'infraestructures per a:  
1. Dotar les institucions beneficiàries d'un equip informàtic adequat o de dispositius perifèrics que completen l'equip informàtic ja existent, que puga utilitzar-se per a activitats pròpies dels museus.  
  
2. Col·laborar amb les institucions beneficiàries en l'adquisició de sistemes de seguretat, tant actius com passius, per a protegir els fons conservats en els museus i les col·leccions museogràfiques permanents i les seues instal·lacions.  
3. Col·laborar amb les institucions beneficiàries en l'adquisició de material inventariable i no fungible per a l'estudi i restauració de les peces de patrimoni moble i les dipositades en els museus i les col·leccions museogràfiques permanents.  
4. Col·laborar amb les institucions beneficiàries a sufragar les despeses derivades dels treballs de restauració realitzats per professionals de la conservació i restauració del patrimoni moble que tenen a càrrec seu.  
  
Segona. Beneficiaris   
Les ajudes tenen com a destinataris els titulars dels museus i les col·leccions museogràfiques permanents, reconeguts de conformitat amb el que establix la Llei 4/1998, d'11 de juny, de la Generalitat Valenciana, del Patrimoni Cultural Valencià, i l'Orde de 6 de febrer de 1991, de la Conselleria de Cultura, Educació i Ciència, sobre el reconeixement de museus i col·leccions museogràfiques permanents (DOGV 28.02.1991) i de béns mobles de la Comunitat Valenciana, ajuntaments, fundacions i associacions sense ànim de lucre de la Comunitat Valenciana.  
  
Han de complir-se en tot cas els requisits que establix l'article 13 de la Llei 38/2003, de 17 de novembre, General de Subvencions, per a obtindre la condició de beneficiari.  
No podran sol·licitar participar en el concurs públic convocat per esta orde els museus i les col·leccions museogràfiques permanents reconeguts de la Comunitat Valenciana que figuren com a beneficiaris d'una subvenció nominativa per a la mateixa finalitat segons la Llei de Pressupostos de la Generalitat per a l'exercici 2013.  
  
Tercera. Formalització de sol·licituds, termini de presentació i documentació que ha d'adjuntar-s'hi  
1. Les sol·licituds s'han de formular segons el model de l'imprés normalitzat que s'adjunta a esta orde com a annex II i que figura en l'adreça d'Internet , i s'han de dirigir a la consellera d'Educació, Cultura i Esport, Direcció General de Cultura. Les sol·licituds, segons el model normalitzat, també estaran a disposició dels interessats en les dependències centrals de la Direcció General de Cultura, en les direccions territorials d'Educació, Cultura i Esport, i en la Guia Prop electrònica, accessible a través del portal de la Generalitat Valenciana .  
No s'admetrà cap sol·licitud que no s'ajuste a este model.  
Junt amb les sol·licituds s'han d'aportar els documents següents:  
1) La instància, segons annex, subscrita per la persona que tinga la capacitat legal de representar el museu o col·lecció museogràfica permanent, en què figuraran les dades següents: denominació de la institució museística, denominació del titular del museu (incloent-hi NIF o CIF), adreça, telèfon, fax, destinació de l'ajuda, dades del banc on es desitja rebre la subvenció i relació de la documentació que s'hi adjunta.   
  
2) Memòria de l'actuació segons l'annex. La memòria, que s'entregarà impresa i en format digital, s'acompanyarà amb la documentació fotogràfica de la intervenció. S'indicarà el cost total de l'actuació amb desglossament de les despeses efectuades.  
3) En cas de restauració de fons, s'hi adjuntarà, segons l'annex, el projecte de treball, el currículum del professional que faça la intervenció i els criteris utilitzats en el projecte.  
4) En cas de l'adquisició o millora de béns inventariables, haurà d'indicar-se el període durant el qual el sol·licitant es compromet a destinar-los al fi per al qual se sol·licita la subvenció, que no podrà ser inferior a cinc anys en el cas de béns inscriptibles en un registre públic, ni inferior a dos anys per a la resta de béns.   
5) Les adquisicions o restauracions hauran d'haver-se realitzat entre l'1 de juliol de 2012 i la data de la resolució d'esta ajuda.  
  
6) S'ha d'omplir l'apartat relatiu a les subvencions que s'hagen sol·licitat o que hagen atorgat altres administracions o ens públics o privats per a la mateixa finalitat.  
7) Acreditació, en cas d'institució sense ànim de lucre, mitjançant certificat actualitzat expedit pel Registre de Fundacions, de la inscripció de l'entitat en el mencionat registre, així com fotocòpia dels estatuts de l'entitat.  
8) Acreditació de la representació i de la capacitat del signatari de la sol·licitud per a representar l'entitat, que podrà consistir en document públic o certificat de l'acord adoptat per l'òrgan de govern que corresponga, en què es faculte el representant per a subscriure la sol·licitud.  
  
9) D'acord amb el que disposa l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en el model de sol·licitud s'inclou la possibilitat que el sol·licitant autoritze expressament a la Direcció General de Cultura l'acreditació del compliment de les obligacions tributàries i amb la Seguretat Social, així com la comprovació directa de les dades d'identitat (DNI).  
  
10) No obstant això, el sol·licitant podrà denegar expressament este consentiment. En este cas, ha d'aportar els certificats següents:  
  
11) Certificació de l'Agència Estatal d'Administració Tributària que acredite que el sol·licitant està al corrent de les seues obligacions.  
  
12) Certificació de la Tresoreria General de la Seguretat Social acreditativa que el sol·licitant està al corrent en el compliment de les seues obligacions amb la Seguretat Social.  
13) Certificació de les direccions territorials de la Conselleria d'Economia, Hisenda i Ocupació acreditativa que el sol·licitant no té deutes de naturalesa tributària amb la Generalitat.  
14) Manteniment de tercers, segons el model normalitzat (Orde 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat, DOCV 6548, 21.06.2011).  
15) Declaració responsable de no estar incurs en cap de les prohibicions per a ser beneficiari de subvencions, assenyalades en l'article 13 de la Llei 38/2003, de 17 de novembre, General de Subvencions, inclosa en l'annex a esta convocatòria.  
16) Declaració responsable, segons consta en l'annex, en el cas que el sol·licitant no siga una corporació local, relativa al compliment de la normativa d'integració laboral de persones amb discapacitat. Tot això, de conformitat amb el Decret 279/2004, de 17 de desembre, del Consell de la Generalitat Valenciana, pel qual es regulen mesures en els procediments de contractació administrativa i de concessió de subvencions per al foment de l'ocupació en les persones amb discapacitat.  
  
17) Quan els museus i les col·leccions museogràfiques permanents siguen de titularitat pública, entregaran el manament de pagament o còpia degudament legalitzada d'este que justifique les despeses realitzades per a dur a terme l'adquisició o restauració.   
18) Quan els museus i les col·leccions museogràfiques permanents no siguen de titularitat pública, així com les fundacions i associacions culturals sense ànim de lucre, s'entregaran les fotocòpies compulsades de les factures pagades per a dur a terme l'adquisició o restauració.   
2. Les sol·licituds s'han de presentar en el Registre General d'esta conselleria, en les direccions territorials d'Educació, Cultura i Esport o a través dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i s'acompanyaran amb l'annex II. Les sol·licituds, segons el model normalitzat, també estaran a disposició dels interessats en les dependències centrals de la Direcció General de Cultura i en les direccions territorials d'Educació, Cultura i Esport, i en la Guia Prop electrònica, accessible a través del portal de la Generalitat Valenciana . Després de presentada i registrada degudament la sol·licitud, podrà enviar-se per fax a l'òrgan convocant al número de fax 166 689 597   
Els qui així ho desitgen, podran fer la presentació i registre per mitjans electrònics i sol·licitar que les comunicacions i notificacions es realitzen per esta via. Estos tràmits tindran plena validesa, d'acord amb les condicions i els requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics; la Llei 3/2010, de 5 de maig, de la Generalitat, d'Administració Electrònica de la Comunitat Valenciana, així com en el Decret 18/2004, de 13 de febrer, del Consell, de creació del Registre Telemàtic de la Generalitat i regulació de les notificacions telemàtiques de la Generalitat. A fi de complir amb els requisits de seguretat establits, la designació de l'adreça o bústia de correu electrònic, als efectes de la realització de notificacions a l'interessat, haurà de correspondre amb la proporcionada per la Generalitat amb domini .  
  
Es requerirà per a sol·licitar este tipus d'ajudes per via telemàtica un certificat de firma electrònica d'entitat emés per l'ACCV: . La presentació per esta via elimina la necessitat de presentar l'acreditació de representació o el certificat de l'acord adoptat per l'òrgan de govern que faculte el representant. En el cas que el sol·licitant siga una persona física, serà necessari el certificat de firma electrònica de ciutadà, emés per l'ACCV: .  
La tramitació telemàtica pot fer-se a través del PROP, en la URL següent:   
.  
Tots els annexos (II i III) poden aportar-se de forma telemàtica. En este cas només s'acceptaran en format PDF i hauran d'estar firmats mitjançant la plataforma de firma en línia de l'ACCV: .  
3. Només s'admetrà una sol·licitud per museu, col·lecció museogràfica permanent o titular de béns mobles.  
4. Les sol·licituds han de presentar-se en el termini d'un mes, a partir de l'endemà de la publicació d'esta convocatòria en el Diari Oficial de la Comunitat Valenciana.  
5. D'acord amb el que establix l'article 71 de la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits i documents que s'assenyalen en estes bases, es requerirà l'interessat perquè, en el termini de deu dies, esmene la falta o perquè hi adjunte els documents preceptius, amb indicació que, si no ho fa així, es considerarà que desistix de la seua petició, després d'una resolució que ha de dictar-se en els termes que preveu l'article 42 de l'esmentada llei.  
Quarta. Dotació d'estes ajudes  
Es concediran subvencions per un import màxim de 5.000 euros per beneficiari.  
  
Quinta. Criteris de concessió de les ajudes  
Per a la concessió de les ajudes es tindrà en compte els següents criteris de prioritat, que es valoraran de manera decreixent en un total de deu punts:  
1. L'interés del projecte presentat (fins a quatre punts).  
2. La importància dels fons albergats (fins a quatre punts).  
  
3. Actualització d'estadístiques de visitants i activitats del museu o col·lecció museogràfica permanent reconeguts (fins a dos punts).  
  
  
Sexta. Tramitació, instrucció i resolució del procediment  
El servici encarregat d'instruir i tramitar el procediment és el Servici de Museus.  
1. Per a valorar i seleccionar les sol·licituds, es constituirà una comissió avaluadora formada per la subdirectora de Patrimoni Cultural i Museus, que actuarà com a presidenta, la cap de Servici de Museus i tres tècnics designats per la directora general de Cultura, un dels quals haurà d'actuar com a secretari.  
2. La cap de Servici de Museus com a instructora elevarà una proposta a la directora general de Cultura, que resoldrà per delegació de la consellera d'Educació, Cultura i Esport.  
3. La resolució es publicarà en el Diari Oficial de la Comunitat Valenciana amb subjecció al que establix l'article 18 de la Llei 38/2003, de 17 de novembre, General de Subvencions.  
4. La resolució es dictarà i notificarà en el termini màxim de tres mesos, a comptar de l'endemà de la publicació d'esta orde. En cas que no es dicte resolució en este termini, es consideraran desestimades les sol·licituds.  
5. La motivació de la resolució que s'adopte quedarà acreditada en l'expedient.  
  
Sèptima. Modificació de la resolució de concessió  
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
L'import de les ajudes en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat subvencionada  
  
Octava. Obligacions dels beneficiaris  
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de Subvencions.  
2. Els beneficiaris de la subvenció podran subcontractar l'execució total de l'actuació que constituïx l'objecte de la subvenció amb subjecció al que disposa l'article 29 de la Llei 38/2003, de 17 de novembre, General de Subvencions.   
3. Els beneficiaris d'estes ajudes queden obligats a:  
- Assumir el finançament dels costos que excedisquen l'import d'esta subvenció.  
- Justificar l'execució íntegra de la intervenció per a la qual es va sol·licitar la subvenció.  
  
Novena. Forma de pagament  
- El pagament de l'ajuda concedida es farà efectiu mitjançant transferència, després de l'aportació per part del beneficiari dels documents descrits en la base tercera, acreditatius de la total culminació de l'activitat subvencionada.  
- La no-execució de l'activitat completa, segons el projecte aportat, podrà donar lloc a la pèrdua de la subvenció, o bé s'abonarà la part proporcional a l'obra executada, segons informe del tècnic representant de l'Administració, amb l'audiència prèvia en ambdós casos de l'interessat.  
- L'incompliment de qualsevol dels terminis establits amb caràcter essencial en la present orde donarà lloc a la pèrdua de la subvenció, amb audiència prèvia de l'interessat.  
  
Deu. Reintegrament de quantitats percebudes  
Serà procedent el reintegrament de les quantitats percebudes i l'exigència de l'interés de demora des del moment del pagament de l'ajuda fins a la data en què s'acorde la procedència del reintegrament en els casos següents, d'acord amb el que establix l'article 37 de la Llei 38/2003, de 17 de novembre, General de Subvencions:  
a) Obtenció de la subvenció falsejant les condicions requerides per a això o ocultant-ne aquelles que l'haurien impedida.  
b) Incompliment total o parcial de l'objectiu, de l'activitat, del projecte o la no-adopció del comportament que fonamenten la concessió de la subvenció.  
c) Incompliment de l'obligació de justificació o la justificació insuficient.  
d) Incompliment de l'obligació d'adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.  
e) Resistència, excusa, obstrucció o negativa a les actuacions de comprovació i control financer, així com l'incompliment de les obligacions comptables, registrals o de conservació de documents, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedent de qualssevol administracions o ens públics o privats, nacionals, de la Unió Europea o d'organismes internacionals.  
f) Incompliment de les obligacions imposades per l'Administració als beneficiaris, així com dels compromisos adquirits per estos amb motiu de la concessió de la subvenció, sempre que afecten o es referisquen a la manera en què s'han d'aconseguir els objectius, dur a terme l'activitat, executar el projecte o adoptar el comportament que fonamenta la concessió de la subvenció.  
g) Incompliment de les obligacions imposades per l'Administració als beneficiaris, així com dels compromisos adquirits per estos amb motiu de la concessió de la subvenció, diferents dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedent de qualssevol administracions o ens públics o privats, nacionals, de la Unió Europea o d'organismes internacionals.  
h) L'adopció, en virtut del que establixen els articles 87 a 89 del Tractat de la Unió Europea, d'una decisió de la qual es derive una necessitat de reintegrament.  
i) En els altres supòsits previstos en la normativa reguladora de la subvenció. Igualment, i en compliment d'allò que s'ha previst en l'apartat 3 de l'article 19 de la Llei 38/2003, de 17 de novembre, General de Subvencions, l'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de la intervenció subvencionada.  
  
Onze. Inspecció i suport tècnic  
La Direcció General de Cultura podrà inspeccionar i supervisar en qualsevol moment les actuacions i prestarà el suport tècnic a les institucions que s'acullen a esta convocatòria.  
Correspon a la consellera d'Educació, Cultura i Esport, en el seu àmbit competencial, la imposició de les sancions que deriven dels procediments sancionadors instruïts en matèria de subvencions, en virtut del que establix la disposició addicional octava del Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport.  
  
  
Dotze. Publicacions  
Els beneficiaris es comprometen a mencionar que han disfrutat d'una ajuda concedida per la Conselleria d'Educació, Cultura i Esport en qualsevol publicació resultant de l'activitat objecte de l'ajuda.